**Les Hôtesses d'Hilaire** er et canadisk rockeband fra Moncton i New Brunswick. På 2010-tallet inntok bandet en sentral plass på den acadiske musikkscenen i Canada. Tekstene som bandet fremfører er franskspråklige.

Musikalsk virksomhet
--------------------

Bandet ble etablert av Michel Vienneau (bassgitar), Guillaume Lavoie (trommer), Mico Roy (gitar) og Serge Brideau (vokalist). I starten kalte de seg *Serge et ses orifices*. Guillaume Lavoie flyttet til Montreal og sluttet i bandet. Bandets nye trommeslager ble Maxence Cormier, og bandet ble dessuten utvidet med Leandre Bourgeois på keyboard. Deretter endret bandet navn til Les Hôtesses d'Hilaire.

I 2012 ga bandet ut sin første EP. Siden har det blitt flere studioalbumer og konsertalbumer. Bandet vant flere priser i den regionale East Coast Music Awards, og har flere ganger blitt nominert til priser som deles ut av bransjeorganisasjonen ADISQ i provinsen Québec.

I 2017 fikk bandet mye oppmerksomhet da vokalisten Serge Brideau stilte i lilla kjole under en opptreden på Radio-Canada TV. Dette førte til en mediestorm og mange hatske utfall mot bandet i sosiale medier.

I 2018 oppførte bandet rock-operaen *Viens avec moi* (norsk: *Bli med meg*), som flere andre kjente, acadiske musikere medvirket i. Blant de andre musikerne på scenen var bandet Les Hay Babies. Et annet kjent navn på rollelisten var skuespilleren Dianne Losier.

Politisk engasjement
--------------------

Bandet har markert seg sterkt i den politiske debatten om tospråklighet i provinsen New Brunswick. I 2019 ble det oppstandelse da vokalisten Serge Brideau gjorde narr av New Brunswicks statsminister Blaine Higgs, blant annet fordi statsministeren kun behersker engelsk. Bandet har besluttet av overskuddet fra albumet *Live à Caraquet – 15 août* skal gå til organisasjonen Accueil Sainte-Famille Tracadie, som hjelper kvinner som er ofre for vold i nære relasjoner.

Brideau er nestleder i organisasjonen Société de l'Acadie de Nouveau Brunswick (SANB). Han har også engasjert seg i flere andre politiske organisasjoner.

Diskografi
----------

### Studioalbumer

* 2013 *Hilaire à boire*
* 2014 *Party de ruisseau*
* 2015 *Touche-moi pas là*
* 2018 *Viens avec moi*
* 2022 Pas l'temps d'niaiser

### Konsertalbumer

* 2019 *Viens avec moi* *- live*
* 2020 *Live à Caraquet – 15 août*

### EP-er

* 2012 *Les hôtesses d'Hilaire*

Referanser
----------

1. ↑  «Acadian rockers, favourite folkies rule East Coast Music Awards | CBC News». *CBC* **(engelsk)**. Besøkt 13. februar 2021.
2. ↑  «Nombre record de nominations acadiennes au Gala de l’ADISQ». *Le Courrier de la Nouvelle-Écosse* **(fransk)**. 9. oktober 2020. Besøkt 13. februar 2021.
3. ↑  «Les hôtesses d'Hilaire: la robe qui ne passe pas». *La Presse* **(fransk)**. 22. februar 2017. Besøkt 13. februar 2021. «Lors de cette émission enregistrée au Nouveau-Brunswick, la formation a été invitée à interpréter sa chanson Regarde-moi. Le leader du groupe, Serge Brideau, y portait une robe mauve, ce qui lui a valu son lot de critiques acerbes sur les réseaux sociaux (les messages reproduits n'ont pas été corrigés). «Avec tout nos bons artistes... quelle honte!», a écrit Ghislaine Savoie sur la page Facebook de l'émission animée par André Robitaille.»
4. ↑  Médias, Groupe des Nouveaux. «Radio-Canada.ca | Information, radio, télé, sports, Arts et divertissement». *Radio-Canada* **(fransk)**. Besøkt 13. februar 2021.

Eksterne lenker
---------------

* (fr) Offisielt nettsted Rediger på Wikidata

* (en) Les hôtesses d'Hilaire – kategori av bilder, video eller lyd på Commons Rediger på Wikidata
* (en) Les Hôtesses d'Hilaire på MusicBrainz Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** MusicBrainz
 |